

**A KISEBBSÉGI JOGVÉDŐ INTÉZET ESSZÉPÁLYÁZATOT HIRDET**

A Kisebbségi Jogvédő Intézet esszépályázatot hirdet **külhoni magyar egyetemi hallgatóknak** (jogász, társadalomtudományi, politológus szak), fiatal jogászoknak és kisebbségvédelemmel foglalkozó pályakezdő külhoni fiataloknak az alábbiak szerint.

1. A Kisebbségi Jogvédő Intézet esszépályázat kiírásával ösztönzi a kezdő jogászok, valamint a kisebbségvédelem területén tevékenykedő pályakezdő külhoni fiatalok kisebbségvédelemben történő elméleti elmélyedését.
2. A pályázat célja, hogy a külhonban tanuló egyetemista, valamint pályakezdő fiatalok újabb ismereteket szerezzenek a kisebbségvédelem terén, és bővítsék ezen területen megszerzett tudásukat.
3. A pályázatra vonatkozó **tartalmi**követelmények a következők:

Pályázni a következő kisebbségvédelmet érintő írással lehet:

**I. Infrastruktúrafejlesztés, mint a nemzeti kisebbségekkel szembeni diszkrimináció sajátos eszköze**

**II. Kisebbségi jogérvényesítés a nemzetközi és uniós fórumok előtt a gyakorlatban**

**III. Kisebbségi jogok érvényesülése az egészségügyben, különös tekintettel az anyanyelv használatra**

**IV. Visszaállamosítások Erdélyben: egy soha véget nem érő történet?**

**V. A 2012-es ukrán nyelvtörvény és az új nyelvtörvény tervezeteinek összehasonlító elemzése  
VI. Részarányos foglalkoztatás és anyanyelv használati jogok a közigazgatásban**

A tanulmányokban az elméleti háttér mellett jogesetek, szemléltető példák bemutatását várjuk.

1. A pályázatra vonatkozó **formai** követelmények:
   * + - terjedelem: min. 5, max. 25 gépelt oldal
       - MS Word formátum (doc, docx) vagy PDF formátum
       - Times New Roman betűtípus
       - 12-es betűméret
       - 2,5-es margók
       - 1,15-ös sortávolság
2. Útmutató a **források, hivatkozások** lábjegyzetben történő megjelenítéséhez:

A szövegközi idézeteket idézőjelben kérjük betoldani, lábjegyzetben megadva, hogy az idézet, a forrásszövegnek pontosan melyik oldalán található.

A tanulmányban szereplő hivatkozásokat a szövegen belül lábjegyzetként kérjük megjelentetni, a következő formában:

* + Önálló monográfia esetén: Kardos Gábor: Az alapvető jogok európai védelme. Budapest: Mobil Kiadó. 2004.
  + Tanulmánykötetben közölt cikk esetén: Ghai, Yash: Introduction: nature and origins of autonomy. In: Ghai, Yash - Woodman, Sophia (eds.): Practising self-government. A comparative Study of Autonomous Regions. Cambridge: Cambridge University Press. 2013, 1-31. Többszerzős tanulmánykötet esetében a szerkesztő(k) nevét a fentebb látható módon, kötőjellel elválasztva adjuk meg, melyet az (ed.), (eds.), illetve magyar cím esetén a (szerk.) kifejezés, végül pedig kettőspont követ a cím bevezetéseként.
  + Folyóiratcikk esetén: Kiss Tamás: Marginalizáció, etnikai párhuzamosság és aszimmetrikus akkomodáció - Az erdélyi magyar közösséget érintő társadalmi és politikai folyamatok. In: Magyar Kisebbség. XX. évf. 12. (75-76.) sz. Kolozsvár: Jakabffy Elemér Alapítvány. 2015, 30-64. A tanulmánynak a kötetben elfoglalt pontos helyét a fent illusztrált módon, az évszámot követően, a kezdő- és záró oldalszámok kötőjellel elválasztott megadásával jelöljük, ’pp.’ illetve ’old.’ rövidítések nélkül.
  + Nem magyar szerzők esetén a fentiek szerint azzal a különbséggel, hogy a szerző nevét magyar írásmód szerinti sorrendben, vesszővel kell feltüntetni, pl.: Cunningham, Kathleen Gallagher
  + Kormányzati, vagy nemzetközi dokumentum esetén: Az Európai Unió működéséről szóló szerződés egységes szerkezetbe foglalt változata. Az Európai Unió Hivatalos Lapja - C 326, 2012. október 26.
  + Jogesetre való hivatkozáskor: Stankov és Ilinden Egyesült Macedón Szervezet v. Bulgária ügy, Emberi Jogok Európai Bírósága, 2001. október 2-ei ítélete.
  + Internetes forrás esetén: Arday Lajos: Kisebbségek, kisebbségpolitikák Kelet-Közép Európában. 2010. Forrás: http://www.grotius.hu/doc/pub/KHXPKJ/dke\_02\_ma\_ kk\_arday.pdf, letöltve: 2015.04.25.

Közvetlenül egymást követő hivatkozásnál ugyanarra a forrásra történő hivatkozás esetén a másodiktól: Uo., 110.

Amennyiben nem közvetlenül követi egymást a két hivatkozás, de azonos műre vonatkozik, akkor a másodiktól: Kardos 2004 i.m., 111.

Ha azonos szerzőtől egynél több mű szerepel hivatkozásként ugyanabból az évből, akkor az évszámokhoz rendelt latin betűk segítségével teszünk ezek között különbséget (pl.: 2013a; 2013b; 2013c).

Több mű egy lábjegyzetben történő felsorolásakor az oldalszámot követő pont után pontosvesszőt használunk. Minden lábjegyzet ponttal végződik. A kiadónak székhelyül szolgáló város nevét olyan alakban közöljük, ahogy a hivatkozott szöveg nyelvéből adódik. Így például szerb nyelvű szöveg esetén Beograd-ot írunk, nem Belgrádot; ha Kolozsváron megjelent magyar szöveget hivatkozunk, akkor Kolozsvárt írunk, de ha románt, akkor Clujt, Cluj– Napocát. Kétnyelvű kiadás esetén mindkét változat szerepelhet.

1. A pályázat **beküldésének módja:**  
   A pályázatokat word formátumban vagy pdf formátumban, elektronikus levélben kérjük benyújtani a **jogvedo.intezet@kji.hu** címre.
2. A pályázat benyújtásának **határideje**: **november 15.**
3. A beérkezett pályázatokról a Kisebbségi Jogvédő Alapítvány Kuratóriumának tagjai **november 15-e** után 14 napon belül hozzák meg döntésüket.
4. A legjobban sikerült pályázatokat Kisebbségi Jogvédő Intézet – a pályázó nyilatkozatától függően – az Intézet honlapján nyilvánosan hozzáférhetővé teheti, valamint megjelenítheti az Intézet köteteiben. Ebben az esetben fenntartja a jogot a kéziratok nyelvi-stiláris javítására, a szerkezeti elemek egységesítésére, illetve a tipográfia kialakítására.
5. A nyertes pályázókkal a Kisebbségi Jogvédő Intézet szerződést köt az elkészített pályamű díjazása céljából.
6. A díjazás mértéke:
   1. **helyezés: 110.000 HUF**
   2. **helyezés: 90.000 HUF**
   3. **helyezés: 70.000 HUF.**

A Kuratórium tagjai különdíjat és/vagy különdíjakat is megállapíthatnak.

1. A díjazottak az elismerő oklevelet átvehetik ünnepélyes keretek között is a Kisebbségi Jogvédő Intézet által 2018 nyarán szervezett nyári egyetemeken.

Budapest, 2017. október 4.

**Csóti György**

igazgató